WEF2019: SA ondersteuning vir Zim beperk deur dit wat hy kan bekostig | Maroela Media
Lindiwe Sisulu, minister van internasionale betrekkinge, gesels met die African News Agency tydens die Wêreld- Ekonomiese Forum (WEF) in Davos, Switserland (Foto: ANA)
Suid-Afrika sal Zimbabwe ondersteun sover hy kan, maar slegs binne die raamwerk van dit wat hy kan voorsien.
Só het Lindiwe Sisulu, minister van internasionale betrekkinge, Dinsdag op die kantlyn van die jaarlikse Wêreld- Ekonomiese Forum (WEF) in Davos, Switserland, gesê.
Sisulu het gesê Suid-Afrika hou kommunikasiekanale oop met die buurland, toe sy gevra is oor die plofbare situasie in Zimbabwe. "Ons dink Zimbabwe is in 'n ongelukkige toestand waar 'n groot deel van die bevolking ontevrede is en hul misnoeë baie duidelik in die strate uitbeeld," het sy gesê.
"Ons sal graag ondersteuning wil bied aan die regering van Zimbabwe, om seker te maak dat hulle stabiliteit kan verskaf en gemoedere so vreedsaam as moontlik kan kalmeer. Ons is bereid om hulle tot die beste van ons vermoë te ondersteun. Ek is nie seker of dit finansieel of op enige ander manier sal wees nie. Ons ondersteuning hang natuurlik af van ons vermoë om dié ondersteuning te bied. Dit sal nie noodwendig wees wat hulle nodig het nie, maar wat ons kan bekostig."
Suid-Afrika het glo in Desember 'n versoek van Zimbabwe vir 'n lening van $1,2 miljard (ongeveer R16,6 miljard) afgekeur.
'n Groot styging in die petrolprys het tot betogings gelei en sekuriteitsmagte moes verlede week ingryp in groot sentra soos Harare en Bulawayo. Daar was teenstrydige berigte oor die getal mense wat dood en beseer is.
Emmerson Mnangagwa, president van Zimbabwe, sou die WEF-beraad bywoon ná 'n besoek aan Rusland, maar het Sondag besluit om eerder terug te keer huis toe om die krisis te takel.
Julle sal moet help want die kriminele in altwee regerings loop kop aan kop
Kan ons onsself help?
Sorteer eerder SA se krisisse op
Dit was die ANC wat nie die morele moed gehad het om die verkiesing wat ZANU-PF destyds verloor het aan die wenners toe te sê nie en hulle is dus aandadig aan die onuitsorteerbare gemors waarin Zimbabwe gedompel is deur hul sielsgenote.